Sophie Løhde (V), 2025-05-13:
I dag tager vi de første af mange skridt til at omsætte sundhedsreformen til konkret virkelighed.
I dag behandler vi lovforslaget for den største reform af sundhedsvæsenet siden kommunalreformen, og det er den største reform af vores sundhedsvæsen i næsten 20 år.
Det er en reform, der er et resultat af både politisk vilje og faglig indsigt i de udfordringer, som sundhedsvæsenet står over for nu og i fremtiden, en reform, hvor vi styrker den nære sundhedsindsats, hvor vi sætter retningen for fremtiden, hvor sporene er lagt for omstilling og forandring af vores sundhedsvæsen, hvor vi opbygger det nære sundhedsvæsen uden for sygehusene, så vi arbejder hen imod et mere samlet sundhedsvæsen, som rykker tættere på borgerne, hvor ressourcerne er fordelt bedre, og hvor vi sikrer bedre sammenhæng.
Det er ikke bare stort – det er kæmpestort.
Vi sætter rammerne for overgangen til den nye forvaltningsmodel med fire regioner og en ny inddeling i sundhedsråd og for overgangen fra nuværende regionsråd over i de nye, så alle kender rammerne, også for de forberedende sundhedsråd, så de kan begynde deres arbejde fra næste år.
Men hvorfor skal man overhovedet pille ved sundhedsvæsenets struktur, som vi kender den i dag?
Svaret er sådan set enkelt: Det er det, fordi der skal være adgang til god sundhedstilbud i hele landet, og det skal være af høj faglig kvalitet i hele landet.
Der skal være flere tilbud tættere på borgerne og et stærkere samarbejde på tværs af sektorer, så vi også kan få nedbragt den alt for store ulighed i vores sundhed.
Vi skaber en ny stærk Region Østdanmark, og vi giver de fire regioner et større ansvar for en større del af patientforløbet, fordi det er helt, helt afgørende, at vi lykkes med at sikre, at man som patient og borger oplever en bedre sammenhæng både før, under og efter indlæggelse.
Derfor har vi med sundhedsreformen gjort ansvar og opgaver tydeligere.
Vi har gjort det krystalklart for regionerne, at det ikke er sådan, at deres ansvar for en patient stopper, når man flytter en patient fra en sygeseng til hjemtransport.
De skal sikre god overlevering til kommunerne, så borgerne kan føle sig trygge, og så de kommunale sundhedsmedarbejdere føler sig ordentligt klædt på til at tage over, så genindlæggelser kan minimeres.
For situationen i dag er også sådan, at der næsten er 50 pct. flere speciallæger per indbygger i Region Hovedstaden set i forhold til Region Sjælland – næsten 50 pct.!
Så vi har altså en situation, hvor regionen med færrest læger og regionen med suverænt flest læger ligger klods op ad hinanden.
Til gengæld viser Danmarkskortet også, at vi lever i et samfund, hvor der er færrest læger der, hvor der er flest syge.
Det siger sig selv, at det er uholdbart, hvis man også er optaget af at sikre en øget lighed i sundhed og sikre en øget lighed i vores adgang til sundhedstilbud af høj kvalitet.
Det er ikke en ulighed, vi kan leve med.
Det tager vi også fat på nu med en stor ny sundhedsreform, hvor vi også tror på, at et samlet planlægnings- og arbejdsgiveransvar her vil skabe bedre muligheder for, at vi kan bruge ressourcerne, hvor behovet er størst.
Så indfører vi en nyskabelse i form af sundhedsrådene til gavn for den lokale, men også for den borgernære forankring af sundhedstilbud.
For skal vi lykkes med at komme fra reform og paragraffer til konkrete forbedringer, skal vi også lykkes med et styrket samarbejde.
Her spiller de nye sundhedsråd en afgørende rolle som hele rammen, også for det tætte samarbejde omkring det nære, og heri ligger også nøglen til, at vi kan lykkes med rigtig meget.